b'\n_START_ARTICLE_\nCarl Braig\n_START_SECTION_\nEstudis\n_START_PARAGRAPH_\nDes del 1873 estudi\xc3\xa0 filosofia a T\xc3\xbcbingen i es gradu\xc3\xa0 el 1877. el 1878 fou ordenat sacerdot. Fou capell\xc3\xa0 des del 1883 fins al 1893 a Wildbad, prop de Karlsruhe. Entre el 1887 i el 1888 realitz\xc3\xa0 un viatge d\'estudis a Par\xc3\xads i a Tolosa. El 1889 es doctor\xc3\xa0 en teologia a Friburg de Brisg\xc3\xb2via, i all\xc3\xa0 fou professor des del 1893 de filosofia i de proped\xc3\xa8utica. El 1897 es convert\xc3\xad en professor titular de teologia dogm\xc3\xa0tica a Friburg. Entre el 1907 i el 1908 fou vicerector de la Universitat d\'Albert-Ludwig de Friburg, fins que se\'n retir\xc3\xa0 el 1919.\n_START_SECTION_\nFilosofia\n_START_PARAGRAPH_\nBraig era un fil\xc3\xb2sof apolog\xc3\xa8tic, orientat envers la teologia, seguidor de l\'obra de Gottfried Wilhelm Leibniz i de Rudolf Hermann Lotze. Rebutj\xc3\xa0 el psicologisme, que estava aleshores de mode, aix\xc3\xad com la filosofia subjectivista._NEWLINE_L\'ontologia de Braig exerc\xc3\xad profunda influ\xc3\xa8ncia en Martin Heidegger, qui fou alumne seu._NEWLINE_En l\'obra del 1896 Vom Sein. Abri\xc3\x9f der Ontologie Braig hi afirm\xc3\xa0 que \xc2\xabl\'\xc3\xa9sser no \xc3\xa9s derivable a partir de conceptes superiors i ell no \xc3\xa9s representable a partir de conceptes inferiors\xc2\xbb, la qual cosa repet\xc3\xad gaireb\xc3\xa9 textualment Heidegger a \xc3\x89sser i Temps. La indeterminaci\xc3\xb3 de l\'\xc3\xa9sser respecte de tota determinaci\xc3\xb3 conceptual i a tota exist\xc3\xa8ncia emp\xc3\xadrica \xc3\xa9s una tesi tradicional de l\'escol\xc3\xa0stica, que intentava pensar la relaci\xc3\xb3 del creador amb les criatures, per\xc3\xb2 l\'ontologia de Braig, sota la influ\xc3\xa8ncia de Hegel i Friedrich Schelling, desvincul\xc3\xa0 aquesta tesi de la seva perspectiva teol\xc3\xb2gica tradicional. La coneguda distinci\xc3\xb3 haideggeriana entre l\'\xc3\xa9sser i l\'ens feta per Sant Bonaventura est\xc3\xa0 citada en el llibre de Braig. La cr\xc3\xadtica de Heidegger a \xc3\x89sser i Temps a una pres\xc3\xa8ncia merament ontol\xc3\xb2gica tamb\xc3\xa9 deu a Braig els suggeriments b\xc3\xa0sics. Braig porporcion\xc3\xa0 a Heidegger la distinci\xc3\xb3 formativa de la "consci\xc3\xa8ncia filos\xc3\xb2fica" del temps i la "consci\xc3\xa8ncia comuna". Tamb\xc3\xa9 fa \xc3\xa8mfasi en "la significaci\xc3\xb3 ontol\xc3\xb2gica del concepte de temps". Braig introdu\xc3\xad alhora Heidegger en l\'idealisme d\'orientaci\xc3\xb3 hist\xc3\xb2rica de Hegel.'